b'\n_START_ARTICLE_\nStephen Harper\n_START_SECTION_\nBakgrunn\n_START_PARAGRAPH_\nHarper studerte ved University of Calgary i Alberta og oppn\xc3\xa5dde i 1985 bachelorgrad og i 1991 mastergrad i \xc3\xb8konomi._NEWLINE_Han var politisk engasjert i Canadas konservative fremskrittsparti og Reformpartiet. Harper var misforn\xc3\xb8yd med politikken p\xc3\xa5 riksplan i Canada, s\xc3\xa6rlig med kravene fra Qu\xc3\xa9bec og med politikken til Canadas liberale parti._NEWLINE_I 1993 ble han innvalgt i Underhuset i Canadas parlament for Reformpartiet, men s\xc3\xb8kte i 1997 ikke gjenvalg og ble i stedet leder for lobbyorganisasjonen National Citizens Coalition (NCC)._NEWLINE_I 2002 ble han p\xc3\xa5 nytt innvalgt i parlamentet, denne gang for Canadian Alliance. Harper ledet i 2003 sammenslutningen av Canadian Alliance og Canadas konservative fremskrittsparti til Canadas konservative parti, som han i 2004 ble partileder for.\n_START_SECTION_\nStatsminister\n_START_PARAGRAPH_\nEtter valget i januar 2006 dannet Harper en konservativ mindretallsregjering, som etter nytt valg i oktober 2008 styrket sin stilling, men som fortsatt ikke hadde st\xc3\xb8tte fra flertallet i Canadas parlament._NEWLINE_I 2011 led regjeringen nederlag i parlamentet, det ble skrevet ut nyvalg og Harper ledet ved valget i mai sitt parti til valgseier med et parlamentarisk grunnlag for \xc3\xa5 gj\xc3\xb8re sin regjering til en flertallsregjering._NEWLINE_Som statsminister har Harper f\xc3\xb8rt en n\xc3\xa6ringslivsvennlig politikk med vekt p\xc3\xa5 mindre statlig regulering og lavere skatter. Regjeringen har under hans ledelse lagt vekt p\xc3\xa5 \xc3\xa5 sikre ro og orden og har styrket Canadas forsvar. Harper har i utenrikspolitikken f\xc3\xb8rt Canada n\xc3\xa6rmere USA, engasjert landet i krigen i Afghanistan og avvist Kyoto-avtalen.'